**Gymnázium Matky Alexie, Jesenského 4/A, 811 02 Bratislava**

www.gma.edupage.org

**Kritériá pre prijímanie žiakov do 1. ročníka štvorročného štúdia pre školský rok 2015/2016**

**Študijný odbor – zameranie: 79 02 J gymnázium**

V zmysle § 65 zákona NRSR č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov stanovujem pre prijímanie žiakov na štvorročné štúdium pre školský rok 2015/2016 tieto kritériá:

**I. Úvodné ustanovenia**

1. V školskom roku 2015/2016 otvoríme dve triedy s celkovým počtom prijatých žiakov 60. Prijímacie pohovory sa konajú v dvoch termínoch – 11. a 14. mája 2015.

2. Bez prijímacích skúšok budú prijatí len žiaci 9. ročníka ZŠ, ktorí dosiahli na celoslovenskom testovaní žiakov 9. ročníka zo slovenského jazyka a matematiky úspešnosť najmenej 90% z každého predmetu samostatne – čo preukážu potvrdením o dosiahnutých výsledkoch vydanom MŠVVaŠ SR a zároveň nemali v 8. ročníku a v prvom polroku 9. ročníka zníženú známku zo správania.

3. Všetci prihlásení žiaci 9. ročníka ZŠ, ktorí nespĺňajú 2. bod týchto kritérií, budú robiť písomné prijímacie skúšky zo slovenského jazyka a matematiky z učiva podľa platných osnov pre ZŠ. Súčasťou prijímacieho konania je etický test, zameraný na hodnoty žiaka (nie vedomostný test z náboženstva).

**II. Organizácia prijímacieho konania**

1. O prijatí žiaka na štúdium rozhodne riaditeľ školy na návrh prijímacej komisie.

2. Prijatý môže byť žiak ktorý

a) získal nižšie sekundárne vzdelanie,

b) podal v riadnom termíne platnú vyhlášku na štúdium,

c) splnil kritérium prijímacieho konania podľa bodov I. 2. a I. 3.,

d) sa umiestnil najviac na 60. mieste v celkovom poradí uchádzačov.

3. poradie žiakov prijímacia komisia určí nasledovne:

a) žiaci prijímaní podľa bodu I. 2 budú zoradení abecedne,

b) žiaci prijímaní podľa bodu I. 3 budú zoradení podľa súčtu získaných bodov za:

- priemerný prospech na ZŠ v 2. polroku 8. ročníka a 1. polroku 9. ročníka zo všetkých predmetov vyučovaných podľa rámcových učebných osnov s výnimkou výchovných predmetov – najviac 10 bodov za ročník (kľúč: za priemer 1,00 žiak získa 20 bodov, za zvýšenie priemeru o každú desatinu sa odpočíta jeden bod),

- výsledky dosiahnuté v celoslovenskom testovaní žiakov 9. ročníka ZŠ – v plnom bodovom rozsahu,

- výsledky prijímacích skúšok – max. 120 bodov (matematika max. 50 bodov, slovenský jazyk max. 50 bodov, etický test max. 20 bodov),

- úspešnosť v súťažiach a predmetových olympiádach z predmetov SJL (vrátane recitačných súťaží), MAT, FYZ, CHE, BIO, GEG, DEJ, KNB a cudzích jazykov – max. 20 bodov (kľúč: za 1.-3. miesto v obvodnom/okresnom kole – 3 body, za 1.-3. miesto v krajskom kole – 6 bodov, za 1.-5. miesto v celoslovenskom kole – 10 bodov. Body sa započítavajú len z najvyššieho kola súťaže.),

- za zníženú známku zo správania na 2. stupeň mínus 5 bodov, za zníženú známku zo správania na 3. stupeň mínus 10 bodov.

4. Celkové poradie určí prijímacia komisia tak, že na 1. až n-tom mieste budú zoradení žiaci prijímaní podľa bodu I. 2.v zmysle bodu II. 3. a). Na ďalšom mieste až poslednom mieste budú zoradení žiaci prijímaní podľa bodu I. 3.v zmysle bodu II. 3. b).

**III. Záverečné ustanovenia**

1. Ak počet žiakov podľa bodu I. 2. presiahne počet prijímaných žiakov (60), prijímacia komisia určí poradie žiakov podľa súčtu získaných bodov podľa bodu II. 3. b) s výnimkou bodov za výsledky prijímacích skúšok. Žiaci umiestnení na 61. a ďalšom mieste tohto poradia vykonajú prijímaciu skúšku podľa bodu I. 3. a II. 3. b.

2. V prípade rovnosti bodov na 60. mieste poradia podľa bodu III. 1. dostane prednosť žiak, ktorý bude spĺňať požiadavky v tomto poradí

- má zníženú pracovnú schopnosť,

- je sirota alebo polosirota,

- dosiahol lepšie výsledky v celoslovenskom testovaní žiakov 9. ročníka ZŠ spoločne zo slovenského jazyka a matematiky,

- dosiahol lepšie výsledky v celoslovenskom testovaní žiakov 9. ročníka ZŠ z matematiky,

- dosiahol lepšie výsledky v celoslovenskom testovaní žiakov 9. ročníka ZŠ zo slovenského jazyka,

- dosiahol lepšie študijné výsledky z predmetov určených rámcovým učebným plánom na ZŠ v 6.-9. ročníku v poradí: MAT, SJL, FYZ, CHE, BIO, GEG.

3. V prípade rovnosti bodov na 60. mieste celkového poradia podľa bodu II. 4. dostane prednosť žiak, ktorý bude spĺňať požiadavky podľa poradia požiadaviek uvedených v bode III.2.

4. Zoznam prijatých uchádzačov bude zverejnený na verejne prístupnom mieste v areáli školy a na webovej stránke školy dňa 18. mája 2015.

5. Riaditeľ školy vydá žiakovi rozhodnutie podľa výsledku prijímacieho konania. Spolu s doručením rozhodnutia o prijatí škola žiakovi oznámi termín, miesto a spôsob zápisu na štúdium na strednej škole.

6. Voči žiakovi, ktorý sa nezúčastní zápisu, riaditeľ školy začne konanie o zrušení rozhodnutia o prijatí.

7. Voči rozhodnutiu o neprijatí sa môže zákonný zástupca žiaka odvolať v zákonnej lehote uvedenej v rozhodnutí o neprijatí.

8. Ak sa prijatý žiak nezúčastní zápisu, riaditeľ školy ponúkne uvoľnené miesto ďalšiemu žiakovi v poradí podľa výsledkov prijímacieho konania pri splnení podmienky, že zákonný zástupca žiaka uplatnil postup podľa bodu III. 7.

Pozn.:

1. Žiak základnej školy podáva prihlášku na štúdium na strednej škole na predpísanom tlačive.
2. Žiak základnej školy podáva prihlášku riaditeľovi ZŠ, ktorú navštevuje, do 10. apríla 2015. Riaditeľ ZŠ ju odošle na strednú školu do 20. apríla 2015.

Kritériá boli prerokované a schválené na pedagogickej rade dňa 27. januára 2015.

V Bratislave 27. januára 2015 RNDr. Mgr. Ján Goč

riaditeľ školy